Skopri kif il-pandemija żiedet id-disparitajiet bejn is-sessi fl-UE permezz tal-infografiki tagħna. Sena wara t-tifqigħa tal-coronavirus, il-konsegwenzi soċjali u ekonomiċi kbar jistgħu jiskattaw impatti fit-tul fuq l-ugwaljanza bejn is-sessi, u dan jhedded il-progress li jkun intlaħaq u potenzjalment jitfa' 47 miljun mara u tifla aktar taħt il-linja tal-faqar madwar id-dinja. Is-sena l-oħra tfakkar il-25 anniversarju mill-adozzjoni tad-Dikjarazzjoni ta' Beijing tan-NU li għandha l-għan tal-avvanz tan-nisa madwar id-dinja, iżda għad fadal triq twila biex tintlaħaq l-ugwaljanza bejn is-sessi. Skont l-Indiċi għall-2020 tal-Istitut Ewropew għall-Ugwaljanza bejn is-Sessi (EIGE) (data tal-2018) , l-UE kisbet punteġġ ta' 67.9% fl-ugwaljanza bejn is-sessi u tinsab mill-inqas 60 sena 'l bogħod milli tilħaq l-ugwaljanza totali bil-pass li miexja bih. Skopri kif il- Parlament Ewropew jiġġieled għall-ugwaljanza bejn is-sessi . Aktar nisa fuq l-ewwel linja tal-COVID-19 Mid-49 miljun ħaddiema fl-indukrar fl-UE, li l-aktar ġew esposti għall-virus, 76% huma nisa . L-akbar żbilanċ fl-UE nstab fil-Latvja, fejn in-nisa jikkostitwixxu 88% tal-forza tax-xogħol tal-kura tas-saħħa, meta mqabbel ma' 53% f'Malta. Barra minn hekk, hemm ħafna aktar nisa fis-servizzi essenzjali li jvarjaw mill-bejgħ għall-postijiet għall-indukrar tat-tfal, li baqgħu miftuħin waqt il-pandemija. Fl-UE, 82% tal-kaxxiera kollha huma nisa, filwaqt li 95% tal-ħaddiema fit-tindif u għajnuna domestiċi huma nisa. Infografika li turi li l-maġġoranza tal-ħaddiema fis-setturi tal-indukrar u tal-bejgħ fl-UE huma nisa Żdiedet l-insigurtà tal-impjieg fost in-nisa Hemm ħafna aktar nisa anki fis-settur tas-servizzi, fejn in-nisa jirrappreżentaw 84% tal-impjegati li għandhom bejn il-15 u l-64 sena, liema settur intlaqat partikolarment ħażin mill-pandemija u qed jiffaċċja telf ta' impjiegi. Il-lockdowns ukoll ħallew impatt fuq is-setturi "femminizzati" tal-ekonomija , inklużi xogħlijiet segretarjali, domestiċi u ta' indukrar tat-tfal. Aktar minn 30% tan-nisa fl-UE jaħdmu fuq bażi part-time u għandhom sehem kbir mill-impjiegi fl-ekonomija informali, li għandha tendenza li jkollha inqas drittijiet tal-ħaddiema kif ukoll inqas protezzjoni tas-saħħa u benefiċċji fundamentali oħra. Huwa wkoll aktar probabbli għalihom li jkollhom jieħdu ħin liberu mix-xogħol biex jieħdu ħsieb it-tfal u l-qraba u matul il-lockdowns ta' spiss kellhom jaħdmu mid-dar u jieħdu ħsieb it-tfal fl-istess ħin. Skopri aktar dwar id-differenza bejn il-pagi tal-irġiel u n-nisa fl-UE u x'qed jagħmel il-PE biex inaqqasha . Infografika li turi r-riskju ta' qgħad u ta' prekarjetà tal-impjiegi huwa ogħla għan-nisa minħabba l-pandemija tal-coronavirus L-eskalazzjoni tal-vjolenza kontra n-nisa Madwar 50 mara jmutu kull ġimgħa fl-UE minħabba l-vjolenza domestika u dan l-ammont żdied waqt il-lockdown. Ir-restrizzjonijiet żiedu wkoll id-diffikultà tal-vittmi biex jiksbu l-għajnuna. Fl-istess ħin, użu tal-internet akbar matul il-pandemija żied il-vjolenza sessista online u l- abbuż sesswali online tat-tfal u speċjalment tal-bniet . Xi pajjiżi tal-UE stabbilew miżuri addizzjonali biex jiġġieldu l-vjolenza sessista waqt il-pandemija. Fil-Parlament Din is-sena, il-Parlament Ewropew se jfakkar il-Jum Internazzjonali tan-Nisa fit-8 ta' Marzu, waqt is-sessjoni plenarja, filwaqt li l-Kumitat għad-Drittijiet tan-Nisa u għall-Ugwaljanza bejn is-Sessi ( FEMM ) se jfakkar dan il-jum bl-avveniment tiegħu " Aħna b'saħħitna: in-nisa jmexxu l-ġlieda kontra l-COVID-19 " fl-4 ta' Marzu Skeda informattiva tal-KE: L-istrateġija għall-Ugwaljanza bejn is-Sessi (03-2020) EIGE: Linji telefoniċi għall-għajnuna tal-vittmi tal-vjolenza fl-UE Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF